Landsmødet havde flere højdepunkter i løbet af weekenden. Vi kigger på dem her og du kan blive klogere på, hvad beslutningerne betyder for dig.

Højdepunkter fra KFUM-Spejdernes landsmøde

Redigeret den 10. oktober med en rettelse til afsnittet "Klarere kristen profil". Tidligere fremgik det af afsnittet, at det var "gruppelederens ansvar at sikre forkyndelse af det kristne budskab i gruppens enheder". Det er forkert og rettet, så det stemmer overens med lovændringen i L9.1, som du kan læse på landsmoede.dk.

Den Holstenske Lade på Gram Slot var fyldt op, da KFUM-Spejderne i weekenden indtog salen til landsmøde, debat og afstemninger.

Vi har samlet højdepunkter fra landsmødet og fortæller, hvordan nogle af ændringer kommer til at have betydning for dit spejderarbejde.

Semerkand Ungdom blev et spejderkorps

Med 92% af stemmerne valgte et stort flertal på landsmødet søndag at byde Semerkand Ungdom velkommen med en associering til KFUM-Spejderne. Det betyder, at Semerkand Ungdom nu kan udvide deres aktiviter med spejderaktiviteter og får mulighed for at deltage på KFUM-Spejdernes kurser, blive medlem af verdensspejderbevægelsen WOSM og bruge KFUM-Spejdernes arbejdsprogram og uniform.

På et højere plan betyder det, at vi nu kan sige goddag til et muslimsk spejderkorps i Danmark og nå ud til en gruppe børn og unge, som de etablerede spejderkorps i Danmark traditionelt har haft svært ved at række ud til.

Du kan læse mere om Semerkand Ungdom her eller læse mere om associeringen med Semerkand Ungdom her

Alle grupper skal lave samværsregler

Med vedtagelsen af lovforslag L3: Grupperådets overordnet ansvar er grupperådets ansvarsområder blevet præciseret. I den forbindelse forpligter grupperådet sig også til at sikre, "at der udarbejdes og årligt opdateres retningslinjer for samvær i gruppen, samt opmærksomhed på og sikring af kendskabet til disse", som det hedder i forslaget.

I praksis betyder det, at gruppen skal have samværsregler, som lederne kender til og som skal opdateres en gang om året. Allerede nu kan du på spejdernet.dk/samvaer læse mere om temaet og få hjælp til at lave samværsregler i gruppen.

I forbindelse med medlemsopgørelsen 2018 forventer administrationen, at det skal registres, at gruppen har opdateret samværsregler.

16-årige valgt til hovedbestyrelsen

Søndag formiddag var der valg til KFUM-Spejdernes hovedbestyrelse. Udover de 12 kandidater, som var stillet op inden landsmødet, var tre nye også kommet til i løbet af weekenden. Således også den blot 16-årige Karoline Lundegaard Mandrup fra Rækker Mølle Gruppe ved Skjern.

Ovenpå kampvalget, hvor altså 15 kandidater skulle skæres ned til 11 hovedbestyrelses, stod det klart, at Karoline Lundegaard Mandrup med 278 stemmer var blevet valgt til hovedbestyrelsen. Forøvrigt som det klart yngste medlem af hovedbestyrelsen nogensinde.

På ScoutZones facebookside kan du møde Karoline, som ScoutZone talte med umiddelbart efter valget.

Klarere kristen profil

Ledere hos KFUM-Spejderne skal ikke længere være medlem af folkekirken. I stedet skal en leder være villig til at udføre en kristen ledergerning i overensstemmelse med KFUM-Spejdernes formålsparagraf og arbejdsform, som det også står beskrevet i lederbrevet. Samtidig bliver det pålagt hovedbestyrelsen at udpege en forkyndelsesleder.

Vedtagelsen af forslaget ændrer ikke ved, at KFUM-Spejderne er et folkekirkeligt arbejde, hvis formål er at lade børn og unge møde det kristne evangelium og i overens­stemmelse med den internationale spejderbevægelses idé at oplære til selvstændighed, medansvar, demokratisk livsholdning og mellemfolkelig forståelse.

I stedet har motivationen for forslaget været at fjerne et krav til vores ledere, som i praksis ikke kan håndhæves og dermed tydeliggøre i vedtægterne, hvordan KFUM-Spejderne lever op til sin formålsparagraf.

Spejderliv skal genoptrykkes

Bogen Spejderliv er fra 2008. Mange vil måske huske, at den tidligere er delt ud på ungdomskurser, hvor den har fungeret som en grundbog for spejderarbejdet. Imidlertid har den været udsolgt fra forlaget i et par år.

Derfor blev der stillet forslag om at genoptrykke Spejderliv og derefter et ændringsforslag, som blev vedtaget. Ændringsforslaget går på at lave en revideret udgave fremfor et genoptryk.

Har du lyst til at høre være en del af processen, kan du skrive til Katrine Jacobsen fra SPS på katrine@kfumspejderne.dk.

Grupperådet bliver til gruppebestyrelse

Med vedtagelsen L4: Lav barriere for demokratisk deltagelse (med dertilhørende ændringsforslag L4.1) ændrer vi blandt andet grupperåd til gruppebestyrelse og grupperådsformand og grupperådsmedlem til henholdsvis bestyrelsesformand og bestyrelsesmedlem. Gruppemødet bliver ligeledes ændret til gruppens generalforsamling.

Du kan se hele forslagsteksten her.

Ændringen skal tydeliggøre, at man som medlem af gruppebestyrelsen påtager sig et bestyrelsesansvar og er med til at sætte retning for gruppe og distrikt.

Vedtægterne opdateres

Efter landsmødet følger arbejdet med at rette vedtægterne. Derfor vil du opleve, at vedtægterne på Spejdernet.dk ikke er opdateret endnu.

Det bliver meldt ud via Spejdernet.dk, når vedtægterne er opdateret.